b'\n_START_ARTICLE_\nJokaisen oma ymp\xc3\xa4rist\xc3\xb6 -kulttuuriymp\xc3\xa4rist\xc3\xb6kampanja 2010\n_START_PARAGRAPH_\nJOY Jokaisen Oma Ymp\xc3\xa4rist\xc3\xb6 - Kulttuuriymp\xc3\xa4rist\xc3\xb6kampanja 2010 on kansalaisj\xc3\xa4rjest\xc3\xb6jen yhteinen kampanja kulttuuriymp\xc3\xa4rist\xc3\xb6n, maiseman, arkeologisen ja muun kulttuuriperinn\xc3\xb6n arvostuksen ja hoidon parantamiseksi. JOY-kampanjan suojelijana toimii Jorma Ollila. JOY-kampanjaa koordinoi Suomen Kotiseutuliitto.\n_START_SECTION_\nKampanjan tavoitteet\n_START_PARAGRAPH_\nKampanjan tavoitteena on nostaa kulttuuriymp\xc3\xa4rist\xc3\xb6n arvostusta, parantaa kulttuuriymp\xc3\xa4rist\xc3\xb6\xc3\xa4 vaalivien j\xc3\xa4rjest\xc3\xb6jen, viranomaisten, yritysten ja muiden tahojen yhteisty\xc3\xb6t\xc3\xa4 sek\xc3\xa4 muodostaa toimijoiden v\xc3\xa4lille toiminta- ja yhteisty\xc3\xb6verkosto, jossa on mukana satojatuhansia ihmisi\xc3\xa4._NEWLINE_Kampanjassa on mukana satoja paikallisia ja valtakunnallisia j\xc3\xa4rjest\xc3\xb6j\xc3\xa4 ja muita toimijoita.\n_START_SECTION_\nKampanjan sis\xc3\xa4lt\xc3\xb6\n_START_PARAGRAPH_\nKampanjaan mukaan ilmoittautuneet yhteis\xc3\xb6t j\xc3\xa4rjest\xc3\xa4v\xc3\xa4t tapahtumia, toimintoja ja hankkeita, tuottavat aineistoa ja artikkeleita lehdist\xc3\xb6lle sek\xc3\xa4 julkaisuja, jotta tieto kulttuuriymp\xc3\xa4rist\xc3\xb6n tilasta ja mahdollisuuksista levi\xc3\xa4isi mahdollisimman laajalle._NEWLINE_Kunnissa, miss\xc3\xa4 suurin osa mm. kaavoitusp\xc3\xa4\xc3\xa4t\xc3\xb6ksist\xc3\xa4 tehd\xc3\xa4\xc3\xa4n, ei aina ole tarpeeksi tietoa ymp\xc3\xa4rist\xc3\xb6arvoista tai niiden merkityst\xc3\xa4 v\xc3\xa4ltt\xc3\xa4m\xc3\xa4tt\xc3\xa4 tunnusteta. Puutteet tiedoissa ja taidoissa luovat helposti noidankeh\xc3\xa4n, joka johtaa kulttuuriymp\xc3\xa4rist\xc3\xb6arvojen v\xc3\xa4h\xc3\xa4ttelyyn, v\xc3\xa4henemiseen ja lopulta tuhoutumiseen._NEWLINE_Vuosisatojen kuluessa syntynyt kulttuuriperint\xc3\xb6 on liian helppo tuhota tehokkuuden tai taloudellisuuden nimiss\xc3\xa4. Kansalaisten, p\xc3\xa4\xc3\xa4t\xc3\xb6ksentekij\xc3\xb6iden ja viranomaisten havahduttaminen JOY-kampanjalla on keino saada kulttuuriymp\xc3\xa4rist\xc3\xb6jen vaaliminen kaikkien yhteiseksi p\xc3\xa4\xc3\xa4m\xc3\xa4\xc3\xa4r\xc3\xa4ksi.'